
predlog za obravnavo Osnutka
 STATUTA UNIVERZE V MARIBORU
Izhodišča za pripravo novega Statuta Univerze v Mariboru
Temeljni razlog za pripravo novega Statuta Univerze v Mariboru je sprejem novega Zakona o visokem šolstvu (ZViS-1), ki na številnih področjih pomembno spreminja ureditev visokega šolstva. Zakon med drugim podrobneje ureja pravno subjektiviteto univerze ter poslovno sposobnost univerze in njenih članic, določa enako statusno obliko vseh članic univerze, uvaja nove rešitve na področju sprejemanja študijskih programov in ureja krajša izobraževanja in usposabljanja za pridobitev mikrodokazil. Pomembne novosti se nanašajo tudi na ukinitev izrednega študija, ureditev učnega jezika, natančnejšo ureditev delovne obveze visokošolskih učiteljev in sodelavcev ter novo ureditev financiranja visokega šolstva. Vse navedene spremembe zahtevajo ustrezno prilagoditev statutarne ureditve Univerze v Mariboru.
Dodaten razlog za pripravo novega Statuta predstavljajo spremembe in dopolnitve Odloka o preoblikovanju Univerze v Mariboru (OdPUM-1). Odlok se usklajuje z ZViS-1 in določa, da so vse članice Univerze v Mariboru, vključno z Univerzitetno knjižnico Maribor in Študentskimi domovi, organizirane kot notranje organizacijske enote univerze. Pomembna sprememba se nanaša tudi na opravljanje drugih oziroma tržnih dejavnosti, ki jih po novi ureditvi opravlja univerza in ne več posamezne članice samostojno. Zaradi tega je treba ustrezno urediti medsebojna razmerja med univerzo in njenimi članicami. Dejavnosti univerze je treba hkrati uskladiti z novo Standardno klasifikacijo dejavnosti (2025).
Splošne spremembe statutarne ureditve
Vse članice univerze so opredeljene kot notranje organizacijske enote Univerze v Mariboru. Jasneje bo določena razmejitev med dejavnostmi javne službe in drugimi, tržnimi dejavnostmi. Statutu bo dodana nova priloga, v kateri bodo celovito opredeljene dejavnosti univerze in usklajene z novo Standardno klasifikacijo dejavnosti. Članice univerze ter organizacijske enote s posebnim statusom, kot so inštituti in centri, bodo v pravnem prometu nastopale v imenu in za račun univerze.
Ob vsebinskih spremembah se predvideva tudi redakcijska in strukturna prenova statuta. Besedila posameznih členov bodo prečiščena, opredelitve jasnejše, poglavja pa strukturirana tako, da bo ureditev preglednejša in razumljivejša.
Izobraževanje in študij
Obsežen sklop sprememb se nanaša na področje izobraževanja in študija. Posodobljena bo opredelitev organizacijskih enot, v katerih se izvaja visokošolsko delo, kot so katedre, oddelki, inštituti in centri. Na novo bo opredeljeno področje vseživljenjskega učenja, vključno s krajšimi izobraževanji in usposabljanji za pridobitev mikrodokazil in drugimi oblikami izobraževanja, ki ne sodijo neposredno v študijsko dejavnost. Ureditev potrjevanja novih študijskih programov bo usklajena z določbami ZViS-1.
Na novo bodo opredeljeni tudi medfakultetni študijski programi kot oblika skupnega študijskega programa na ravni univerze. Statut bo podrobneje uredil sodobne oblike mednarodnega sodelovanja na področju študija, med drugim dvojne diplome, sporazume o co-tutelle ter skupne diplome. Uveden bo tudi koncept matičnosti v izobraževalni dejavnosti, in sicer matičnost študenta, učne enote in študijskega programa.
Obvezne sestavine študijskih programov bodo na novo opredeljene in usklajene z ZViS-1. Statut bo določil tudi tiste sestavine, ki jih zakon neposredno ne ureja in jih je zato treba urediti na ravni univerze. Z novo zakonsko ureditvijo bosta usklajena pojma smeri in modula, določeni pa bodo tudi načini in oblike izvajanja študija ter samostojnega dela študentov. Posebno poglavje bo namenjeno učnemu jeziku in bo vključevalo tudi strategijo rabe slovenščine na univerzi.
Pomemben poudarek bo namenjen akademski integriteti študentov, vključno z ureditvijo posledic plagiarizma. Podrobneje bodo določeni dodatni pogoji za vpis in sprejemni izpiti, kjer jih ZViS-1 omogoča, ter posebni pogoji za vpis na doktorski študij, katerih določitev je v pristojnosti univerze.
Predvidena bo tudi možnost povečanja števila vpisnih mest brez soglasja Vlade Republike Slovenije, kadar število prijavljenih kandidatov preseže število razpisanih mest, če bodo ob tem zagotovljeni pogoji za kakovostno izvedbo študijskega programa. Urejeno bo vprašanje statističnega repa pri večjem številu kandidatov z enakim številom točk. Pravila za vzporedni študij bodo usklajena z ZViS-1, pri čemer bodo določeni minimalni standardi, povezani z nadpovprečnimi študijskimi dosežki študenta.
Posebej bo določen postopek izvedbe intervjuja kot prve vstopne točke prijavno-sprejemnega postopka za kandidate iz držav z višjim migracijskim tveganjem. Statut bo uredil tudi možnost ponovnega vpisa v študijski program, iz katerega se je posameznik na lastno željo izpisal. Takšen ponovni vpis bo potekal v okviru postopka na univerzi in ne centralno v okviru nacionalnega sprejemno-vpisnega postopka.
V Statut Univerze v Mariboru bodo vključeni tudi zavezujoči sklepi Senata Univerze v Mariboru, ki urejajo pomembna vprašanja izvajanja študijske dejavnosti, vendar doslej niso bili ustrezno umeščeni v sistem splošnih aktov univerze, s čimer se bo zagotovila večja pravna jasnost, preglednost in sistemska urejenost pravil, ki so zavezujoča za članice univerze.
Znanstvenoraziskovalna, umetniška in inovacijska dejavnost
Statut bo vsebinsko razširil tudi ureditev znanstvenoraziskovalne dejavnosti. Poleg raziskovalne dejavnosti bo celoviteje vključil umetniško in inovacijsko dejavnost ter stabilno financiranje znanstvenoraziskovalnega dela. Vključena bodo načela raziskovalne integritete in odprte znanosti, poseben poudarek pa bo namenjen krepitvi prenosa znanja in tehnologij ter razvoju inovacijske dejavnosti.
Postopki izvolitev v naziv
Spremembe se predvidevajo tudi na področju izvolitev v nazive. Črtana bo določba, ki je omogočala ponovno izvolitev rednih profesorjev in znanstvenih svetnikov po novih merilih v primeru zaostritve meril, saj se takšna možnost v praksi ni uporabljala in se je izkazala za nepotrebno.
Jasneje bo razmejen postopek priznavanja nazivov, pridobljenih na drugih univerzah oziroma v tujini, od postopka priznavanja habilitacij, pridobljenih zunaj Univerze v Mariboru, ki se opravlja za namene začasnega opravljanja pedagoških, znanstvenih ali umetniških del na Univerzi v Mariboru ter za namene postopkov pridobivanja akreditacije visokošolskega zavoda, ki ga ustanavlja Univerza v Mariboru. 
Urejena bo tudi možnost podaljšanja izvolitvene dobe oziroma izdaje dovoljenja za opravljanje pedagoškega dela za visokošolske učitelje, znanstvene delavce in visokošolske sodelavce, ki na Univerzi v Mariboru niso zaposleni, vendar pedagoško delo opravljajo na podlagi pogodb civilnega prava in je pedagoški proces od njihovega sodelovanja odvisen.
Sklep
Priprava novega Statuta Univerze v Mariboru tako predstavlja formalno uskladitev z ZViS-1 in spremenjenim OdPUM-1, pa tudi celovito vsebinsko in strukturno prenovo temeljnega splošnega akta univerze. Cilj je vzpostaviti jasno, pregledno in sodobno statutarno ureditev, ki bo odražala spremenjen pravni položaj univerze in njenih članic ter ustrezno uredila razvoj na področjih izobraževanja, vseživljenjskega učenja, mednarodnega sodelovanja, habilitacijskih postopkov, raziskovanja, umetnosti in inovacij ter na primerljiv način Univerzo v Mariboru postavila ob bok sodobnim univerzam.

